Thor Gjermund Eriksen Ekspandér faktaboks Født 2. oktober 1966 i Oslo

Familie: Skilt, har to barn.

Har tidligere vært konsernsjef i Amedia og sjefredaktør i Dagbladet.

Var politisk aktiv i SV på nittitallet, men har senere meldt overgang til Arbeiderpartiet.

Utdanning: Grunnfag i sosiologi (UiO), 1. avd. jus (UiO) og bedriftsøkonomi (BI).

På en pressekonferanse tirsdag presenterte NRKs styreleder, William Nygaard, den nye kringkastingssjefen.

Mannen som får jobben er Thor Gjermund Eriksen.

– Eriksen er mannen som i størst grad oppfyller de kravene vi stilte for jobben, sier Nygård.

Eriksen har lang fartstid i mediebransjen, og kommer fra jobben som konsernsjef i A-media (tidligere Edda Media og A-pressen).

Tidligere Ap-medlem

Han har også vært aktiv politisk, og var inntil mandag medlem av Arbeiderpartiet.

– Jeg meldte meg ut av Arbeiderpartiet i går, sier Eriksen til NRK.no.

På 80- og 90-tallet var den nye NRK-sjefen aktivt medlem av partiet SV, men meldte senere overgang til Arbeiderpartiet.

– Jeg har ikke hatt et politisk verv på 20 år. Siden slutten av 90-tallet har jeg jobbet i mediebransjen, blant annet som politisk reporter og politisk redaktør. Jeg er først og fremst en profesjonell medieleder, sier Eriksen, som har hatt flere toppjobber i norske mediehus.

(Saken fortsetter under videoen)

KLIKK FOR Å SE VIDEO: Thor Gjermund Eriksens første ord som ny kringkastingssjef. Du trenger javascript for å se video. KLIKK FOR Å SE VIDEO: Thor Gjermund Eriksens første ord som ny kringkastingssjef.

Bred medieerfaring

I perioden 2003–2006 var Eriksen ansvarlig redaktør i Dagbladet, før han gikk over til en direktørstilling i A-pressen.

Han var også politisk redaktør i Dagbladet og Aftenposten tidlig på 2000-tallet.

– Thor Gjermund Eriksen er en av landets fremste og mest erfarne medieledere. Han har en tung publisistisk erfaring og bred pressebakgrunn, sier NRKs styreleder William Nygaard.

Han understreker at det er Eriksens brede kvalifikasjoner som gjorde at han fikk jobben, men legger heller ikke skjul på at han har sans for Eriksen rent personlig.

– Han en kjekk kar og et godt menneske, noe som også er svært viktig, sier Nygaard.

(Saken fortsetter under videoen)

KLIKK FOR Å SE VIDEO: NRKs styreleder William Nygaard kunngjør at Eriksen er ny kringkastingssjef. Du trenger javascript for å se video. KLIKK FOR Å SE VIDEO: NRKs styreleder William Nygaard kunngjør at Eriksen er ny kringkastingssjef.

Klar for oppgaven

Thor Gjermund Eriksen sier at han tar fatt på jobben som kringkastingssjef med et ønske om å bevare NRKs posisjon i det norske samfunnet.

– Jeg ønsker at NRK skal være like viktig i årene som kommer som det har vært fram til nå, sier han.



I tillegg er Eriksen opptatt av å videreføre NRKs samfunnsoppdrag.

– Vi har et ansvar for språk og kultur. NRK er den eneste medieinstitusjonen som har den evnen å samle det norske folk. Jeg synes ansvaret er stort, men ikke umulig, sier Eriksen.

Han mener arbeidet med å tilpasse seg nye medeformer blir spesielt viktig i tiden framover.

(Saken fortsetter under videoen)

KLIKK FOR Å SE VIDEO: – Alle har et nært forhold til NRK, sier den nye kringkastingssjefen, Thor Gjermund Eriksen. Du trenger javascript for å se video. KLIKK FOR Å SE VIDEO: – Alle har et nært forhold til NRK, sier den nye kringkastingssjefen, Thor Gjermund Eriksen.

Politisk bakgrunn

Thor Gjermund Eriksen har politisk bakgrunn både fra SV og Arbeiderpartiet.

I flere år var han medlem av sentralstyret i SVs ungdomsorganisasjon, Sosialistisk Ungdom.

I perioden 1989–91 var Eriksen sekretær for SVs stortingsgruppe, før han senere gikk over til jobben som SVs byrådssekretær for miljø og samferdsel i Oslo 1992–94.

Den gang jobbet han for nåværende partisekretær i Arbeiderpartiet, Raymond Johansen, som da var miljø- og samferdselsbyråd for SV.

Raymond Johansen har i ettertid meldt overgang til Arbeiderpartiet, noe Thor Gjermund Eriksen også har gjort.

En periode tidlig på nittitallet var Eriksen også personlig rådgiver for Erik Solheim.

(Saken fortsetter under videoen)

KLIKK FOR Å SE VIDEO: NRKs nye kringkastingssjef Thor Gjermund Eriksen, TV 2-sjef Alf Hildrum og NRKs styreleder William Nygaard i Dagsnytt 18. Du trenger javascript for å se video. KLIKK FOR Å SE VIDEO: NRKs nye kringkastingssjef Thor Gjermund Eriksen, TV 2-sjef Alf Hildrum og NRKs styreleder William Nygaard i Dagsnytt 18.

– Samfunnsengasjement

Den nye kringkastingssjefen har tidligere kommentert koblingen mellom å være medieleder og ha politisk tilknytning slik:

– Man ser en tendens til at ledere ikke skal flagge noe som helst og at det ses som mistenkelig å melde seg inn i et parti. Jeg synes mange flere burde flagge et standpunkt, jeg er stolt av det. Det handler om samfunnsengasjement, sa Eriksen i et intervju med Kampanje i mai i år.

Han har beholdt sitt medlemskap i Arbeiderpartiet de siste årene, men har betegnet det som et passivt medlemskap.

Mandag meldte han seg ut av partiet.

– Jeg er samfunnsinteressert og opptatt av samfunnet rundt meg. Derfor har jeg i noen år vært medlem av Arbeiderpartiet, men et meget passivt medlem for øvrig, sier han.

Thor Gjermund Eriksen er kjent for å være en god nettverksbygger.

Han har blant annet sittet i styret i Dagbladet, Avisenes nyhetsbyrå, Bergensavisen, Nettavisen, DB Medialab, TV 2, Mediebedriftenes Landsforening og NTB.